Էդմոնդ Նազարյան

Էդմոնդ Արմենի Նազարյան (, ), ծագումով հայ բուլղարացի ըմբիշ (հունահռոմեական ոճ), Եվրոպայի կրկնակի չեմպիոն (2020 և 2023 թվականներ), 2022 թվականի աշխարհի առաջնության մրցանակակիր, 2018 թվականի ամառային պատանեկան օլիմպիական խաղերի բրոնզե մեդալակիր։ Անկախ Հայաստանի առաջին օլիմպիական չեմպիոն Արմեն Նազարյանի որդին։

Կենսագրություն 

Էդմոնդ Նազարյանը ծնվել է 2002 թվականին Սոֆիայում՝ հայազգի հայտնի մարզիկ Արմեն Նազարյանի ընտանիքում։ 2017 թվականից նա մասնակցում է ըմբշամարտի միջազգային խոշոր մրցումների։

2018 թվականին Հյուսիսային Մակեդոնիայի Սկոպիե քաղաքում կայացած մրցաշարում մինչև 45 կգ քաշային կարգում նա նվաճել է կադետների Եվրոպայի չեմպիոնի կոչումը։

2018 թվականին Արգենտինայում կայացած պատանեկան օլիմպիական խաղերում մինչև 45 կգ քաշային կարգում նա նվաճել է բրոնզե մեդալ։

2019 թվականին մինչև 51 կգ քաշային կարգում կադետների Եվրոպայի առաջնությունում, որն անցկացվել է Իտալիայի Ֆաենցա քաղաքում, նա կրկին նվաճել է աշխարհամասի չեմպիոնի կոչումը։ Եզրափակիչ գոտեմարտում նա առավելության է հասել թուրք Էրբեք Բարիշի նկատմամբ։

2019 թվականի կադետների աշխարհի առաջնությունում նա դարձել է երրորդը։

2020 թվականի փետրվարին Իտալիայի մայրաքաղաք Հռոմում կայացած Եվրոպայի առաջնությունում մինչև 55 կգ քաշային կարգում Էդմոնդը, իր նորամուտը նշելով մեծահասակների ըմբշամարտի միջազգային մրցումներում, ոսկե մեդալի համար պայքարում հաղթել է ռուսաստանցի մարզիկ Վիտալի Կաբալոևին և նվաճել Եվրոպայի չեմպիոնի կոչումը։

2022 թվականի Եվրոպայի մեծահասակների առաջնությունում Էդմոնդը 60 կգ քաշային կարգում նվաճել է արծաթե մեդալ։

Նույն թվականի աշխարհի մեծահասակների առաջնությունում, որը կայացել է Սերբիայի մայրրաքաղաք Բելգրադում, Էդմոնդն արժանացել է փոխչեմպիոնի կոչմանը։

2023 թվականին Զագրեբում նա կրկնել է 2020 թվականի հաջողությունը։ 60 կգ քաշային կարգի եզրափակիչ գոտեմարտում առավելության հասնելով մոլդովացի Վիկտոր Չոբանուի նկատմամբ՝ Էդմոնդը երկրորդ անգամ է հռչակվել Եվրոպայի չեմպիոն։

Ծանոթագրություններ 

Բուլղարահայ ըմբշամարտիկներ
Ըմբշամարտի Եվրոպայի չեմպիոններ
Ըմբշամարտի աշխարհի առաջնության մեդալակիրներ